Source: https://stavri.ro/jaf-pe-bani-publici-la-csm-ploiesti-iv-ce-contracte-are-doctorul-mihai-baican-la-csm/
Timestamp: 2019-06-20 08:59:10+00:00
Document Index: 21866866

Matched Legal Cases: ['CSM ', 'CSM ', 'CSM ', 'CSM\n', 'CSM ', 'CSM\n', 'CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM\n', 'CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ']

Jaf pe bani publici la CSM Ploiești (IV)/Ce contracte are doctorul Mihai Băican la CSM - Stavri.ro
Home Articole Jaf pe bani publici la CSM Ploiești (IV)/Ce contracte are doctorul Mihai Băican la CSM
Jaf pe bani publici la CSM Ploiești (IV)/Ce contracte are doctorul Mihai Băican la CSM
Astăzi, ziarul Incomod continuă cu un nou episod din serialul de investigații privind neregulile de la Clubul Sportiv Municipal Ploiești. Primul episod a fost despre suspiciunile legate de negocierea salariilor sportivilor.
În al doilea și al treilea episod, ziarul nostru a publicat declarațiile mai multor sportivi care au jucat pentru CSM, declarații care confirmă faptul că clubul este condus din umbră de medicul Mihai Baican.
În episodul de astăzi vom vorbi depre doctorul Mihai Băican (foto), cel care făcea și desfăcea la conducerea CSM alături de directoarea Luminița Albu. Conform informațiilor publicate până acum de ziarul Incomod, Băican negocia alături de directoare salariile sportivilor. Acesta intervenea în sesiunile de antrenament, cu știința Luminiței Albu a dat jucători afară de la CSM, neavând astfel de competențe, este acuzat că vorbește urât și că nu există logistică medicală la club.
Doctorul Băican, servicii medicale și de antrenoriat
Și cum, din informațiile noastre și din declarațiile sportivilor, doctorul Mihai Băican e mai degrabă un soi de director adjunct al CSM, să vedem ce obligații avea acesta în cadrul clubului. Pe 28 august 2013 se încheie între Clubul Sportiv Municipal Ploiești și Cabinetul Individual Băican Mihai Sebastian Contractul civil de prestări servicii nr. 4310. Obiectul contractului îl constituie prestarea serviciilor de specialitate – asistență medicală secțiilor sportive din cadrul Clubului Sportiv Municipal Ploiești. Durata contractului a fost de 24 de luni, începând de la data de 01.09.2013 și până la data de 31.08.2015.
Conform articolelor din contract, doctorul Mihai Băican (denumit prestator) avea următoarele obligații față de CSM:
Art. 7 Prestatorul garantează beneficiarului că are pregătirea necesară și deține autorizațiile legale pentru prestarea activității ce face obiectul prezentului contract.
Art. 8 Să presteze servicii de asistență medicală de specialitate pentru beneficiar pe perioada stabilită prin prezentul contract
Art.9 Să respecte programul competițional al echipelor, comunicat de Clubul Sportiv Municipal Ploiești și să îndeplinească obligațiile beneficiarului privind asigurarea asistenței medicale, în calitate de gazdă la meciurile oficiale, conform prevederilor legale
Art.10 Să asigure asistența medicală sportivilor componenți ai secțiilor sportive ori de câte ori este solicitat, cu profesionalism și promptitudine
Art.11 Să fie prezent la solicitarea conducerii Clubului Sportiv Municipal Ploiești la toate antrenamentele echipelor și la activitățile sportive organizate de club.
Art.12 Să acorde asistență medicală de specialitate oricărui component al lotului sportiv la solicitarea antrenorilor, sportivilor, conducerii Clubului Sportiv Municipal Ploiești
Art. 13 Să prescrie tratamente și să urmărească modul de administrare al acestora și efectele produse. Să urmarească procedurile de recuperare și refacere după efort și accidentare, eliberând recomăndari obligatorii pentru sportivii în cauză, care vor fi aduse la cunoștința conducerii clubului și antrenorilor.
Art.14 Să elibereze trimiteri către cabinete specializate în cazul în care constată că anumite probleme medicale exced competenței sale
Art.15 Să întocmească referate de necesitate privind achiziția de materiale sanitare și susținătoare de efort
După cum se poate vedea, obligațiile medicului față de CSM Ploiești nu presupun ca acesta să se erijeze în antrenor sau în negociator de salarii pentru club. Și dacă tot vorbim de salarii, să vedem cât încasa doctorul Mihai Băican de la CSM. ”Beneficiarul plătește prestatorului pentru serviciile sale suma de 108.000 lei, respectiv 4.500 lei/ lună”. Numai că, probabil dată fiind implicarea doctorului Băican în aspectele care țin de conducerea clubului și apropierea de directoarea Luminița Albu, pe 15 septembrie 2009 se întocmește un act adițional la contractul civil de prestări servicii nr.4310/28.08.2013 între Clubul Sportiv Municipal Ploiești si Cabinet Medical Individual Băican Mihai Sebastian. Prin acest act adițional, la articolul doi, se modifică Capitolul III denumit Prețul Contractual, respectiv art. 5 din contractul civil de prestări servicii nr. 4310/28.08.2013 și va avea urmatorul conținut: ”Beneficiarul plăteste prestatorului pentru serviciile sale suma de 9.500 lei/lună. Valoarea contractului devenind 165.500 lei”, începand cu data de 15.09.2014. Brusc, cabinetul individual al doctorului Băican primește de la CSM mai mult decât dublu pe lună.
Încă un contract pentru doctorul Băican
Pe 1 august 2015, cu o aproape o lună înainte ca acel contract civil de prestări servicii despre care vorbeam mai sus să se termine, CSM încheie un alt contract, de data aceasta doar cu doctorul Mihai Băican, mai exact Contractul civil de prestări servicii sportive nr. 74 din 01.08.2015.
La art. 1 (1) se stipulează că acest contract reglementează activitatea coordonatorului secției de handbal-echipa de senioare feminin în beneficiul Clubul Sportiv Municipal Ploiești și conține clauze privind drepturile și obligațiile părților privind activitatea handbalistică.
(2) Obiectul prezentului contract îl reprezintă prestarea serviciilor de specialitate în realizarea pregătirii sportive a echipei de handbal feminin senioare a Clubului Sportiv Municipal Ploiești prin participarea la competiții sportive, promovarea și susținerea sportului de performanță, îndeplinirea obiectivului de performanță stabilit în Regulamentul Secției de handbal feminin senioare.
(3) Prezentul contract nu dă naștere unor raporturi de muncă, dar implică o subordonare a prestatorului în conformitate cu statutele și regulamentele Federației Române de Handbal și Regulamentul Secției de Handbal al Clubului Sportiv Municipal Ploiești, conducerii Clubului Sportiv Municipal Ploiești.
Durata contractului a fost stabilită la o perioadă de 24 de luni, intrând în vigoare începând cu data de 1.08.2015, până la data de 31.07.2017.
Ce îi oferea CSM doctorului Baican în noul contract
Devenit brusc coordonator al secției de handbal-senioare a CSM, doctorul Baican, cum era și firesc, trebuia să se bucure și de niște drepturi. Iar acestea sunt (contractul, după cum puteți observa este în vigoare): -Alimentație-pe perioada acțiunilor de pregătire sportive constând în cheltuieli pentru una sau două mese/zi conform programului de pregătire;
-plata prețului contractual în cuantum de 12.000 lei brut plătibil în 12 tranșe lunare, respectiv 1000 lei brut/lună;
-suma de 1470 lei brut/lună proporțional cu rezultatele realizate în luna anterioară, pe baza aprecierii conducerii Clubului;
-suma de 20.000 lei brut plătibilă la finalul campionatului 2015-2016 în cazul îndeplinirii obiectivului de performanță sstabilit prin Regulamentul de Ordine Interioară a Secției-ocuparea locurilor 5-6;
-suma de 30.000 lei/brut plătibilă la finalul campionatului 2015-2016 în cazul ocupării locurilor 1-3;
-la condiții de pregătire și participare la competiții;
-la o perioadă de 20 (douăzeci)de zile lucrătoare libere în anul competițional, zi lucrătoare fiind considerată fiecare zi a săptămânii, cu excepția zilei de duminică și a sărbătorilor legale. Aceste zile se acordă în perioada pauzei competiționale dintre două sezoane;
-de a ataca hotărârea de sancționare disciplinară și dreptul de a fi însoțit sau reprezentat de un avocat;
Toate drepturile acordate, indiferent de natura lor și de proveniența acestora, sunt acordate numai pentru activitatea handbalistică pe care o desfășoară în cadru și pentru Club.
Reînnoirea primului contract
Până pe data de 31 august 2015 când expira primul contract, cel încheiat între CSM și Cabinetul Individual, doctorul Baican încasa o sumă, atât în numele cabinetului, cât și în nume personal de de aproximatv 11.970 de lei / brut / lună.
Pe 8 septembrie 2015, CSM Ploiești reînnoiește contractul cu Cabinetul Medical Individual Mihai Sebastian Băican, prin semnarea Contractului civil de prestări servicii nr.97 din 09.09.2015.
Obiectul contractului îl constituie prestarea serviciilor de specialitate-asistență medicală secțiilor sportive din cadrul Clubului Sportiv Municipal Ploiești, iar durata contractului este de 24 de luni, începand de la data de 01.09.2015 până la data de 31.08.2017.
Pretul contractului este de 168.000 de lei, respectiv 7000 lei/lună, iar obligațiile rămăseseră la fel, adică să ofere asistență medicală sportivilor CSM.
Nu știm cum se împacă activitatea de coordonar al secției de handbal feminnin cu cea de medic al tuturor sportivilor de la CSM. Dar conform informațiilor nostre și declarațiilor sportivilor, ambele activități lasă de dorit la Clubul Sportiv Municipal Ploiești.
Alte contracte ale CSM
Un alt contract încheiat de club este cel cu Hniatiuc Andreas-Cabinet Individual de Psihologie, Contract de servicii psihologice nr. 98/01.09.2015.
Obiectul contractului constă în servicii psihologice acordate echipei de handbal feminine senioare, iar durata acestuia este de la data de 01.09.2015 și este valabil până la data de 31.08.2016.
Prețul convenit de părți este de 2500 lei/lună, respectiv 30.000 lei/an și suma de 14.000 lei plătibilă la finalul sezonului 2015-2016, în cazul realizării obiectivului fixat prin Regulamentul de Ordine Interioară al echipei de handbal feminin senioare, respectiv ocuparea locurilor 5-6.
Furnizorul serviciilor psihologice are următoarele drepturi și obligații:
Să i se achite integral prețul serviciilor psihologice, specificat în prezentul contract, prin modalitatea de plată precizată.
Să intreprindă toate acțiunile pe care le consideră necesare în vederea realizării scopului prevăzut în obiectul contractului
Să nu fie constrâns în niciun fel cu privire la modalitatea exercitării profesiei
Să respecte confidențialitatea prezentului contract, precum și secretul profesional, potrivit dispozițiilor art. 46-48 din Normele metodologice de aplicare a Legii nr.213/2004, aprobate prin HG nr. 788/2005
Să i se achite cheltuielile de deplasare (transport, cazare, masă etc), generate de necesitatea unor deplasări în beneficiul realizării obiectului prezentului contract.
CSM a mai încheiat un contract pentru servicii medicale, de data aceasta cu SC Dentirad Hospital SRL, contractul de prestări servicii medicale nr. 102/15.09.2014, pe o perioadă de 12 luni, începând cu data de 01.09.2015 și până la data de 31.08.2016.
Obiectul contractului presupune că prestatorul asigură un pachet de servicii medicale lunar și asistență medicală pe perioada defășurării competițiilor sportive în bazele sportive din administrarea beneficiarului, a reuniunilor hipice pentru calificare, clasare și evaluare cai pe Hipodromul Ploiești, potrivit specificului activității beneficiarului.
Pachetul medical conține următoarele servicii:
-Ambulanță dotată pentru rezolvarea urgențelor medical-chirurgicale;
-Peronal competent pentru rezolvarea urgențelor medico-chirurgicale;
-Investigații și tratamente medicale pentru sportivii secțiilor sportive;
-Implementare programe prevenție accidentări (PEP, FIFA 11+ etc) și dezvoltare fizică continuă pentru secțiile sportive;
Prețul pentru pachetul de servicii medicale, plătibil de CSM către SC Dentirad Hospital SRL este următorul:
Asistența medicală meciuri Liga I-350 RON/h
Asistență medicală meciuri Liga II-200 RON/h
Asistență medicală Hippodrom-200RON/h.
Asistență medicală, ambulanță-350RON/h
Asistență medicală, asistent medical-200RON/h
Ce legături există între Mihai Băican, Andreas Hniatiuc și SC Dentirad Hospital SRL vom publica în edițiile viitoare. Mai trebuie precizat faptul că CSM are un singur post de coordonator sportiv la echipa de handbal, fiind ocupat de Emilian Teodorescu. Cum de a fost posibil ca Luminița Albu să îl angajeze pe doctorul Băican pe același post rămâne un mister.
Surse din cadrul CSM au precizat pentru reporterii Incomod că noua conducere va face plângere penală la DNA pentru a se face verificări de specialitate privind operațiunile financiare disimulate și monopolul de la CSM privind serviciile medicale.
Solicităm un punct de vedere al CSM referitor la informațiile din acest articol. Persoanele menționate în acest articol pot trimite puncte de vedere pe adresa [email protected]
NOTA REDACȚIEI: Ziarul Incomod face precizarea că dezvăluirile publicate de reporterii noștri nu doresc să interfereze cu actul sportiv, ba din contră este evident că ambele secții de handbal au rezultate notabile. Toate neregulile descoperite nu au legătură cu sportivii și sportivele de la CSM, ci cu managementul și modalitatea prin care conducerea clubului a ales să își depășească atribuțiile de serviciu și să disimuleze operațiunile financiare.
Jaf pe bani publici la CSM Ploiești (IV)/Ce contracte are doctorul Mihai Băican la CSM was last modified: mai 19th, 2016 by Catalin Stavri